Ένα ιδιαίτερα παράξενο φαινόμενο παρατηρείται τις τελευταίες ημέρες στους ηλεκτρονικούς υπολογιστές που διαθέτουν ελληνικούς χαρακτήρες στο πληκτρολόγιο.

Συγκεκριμένα, όπως αναφέρουν στο «Κουλούρι» μάρτυρες του ασυνήθιστου συμβάντος, το σύμβολο του ευρώ, το οποίο βρίσκεται στο ίδιο πλήκτρο με το γράμμα «Ε», έχει αρχίσει σταδιακά να ξεθωριάζει από τα πληκτρολόγια, ενώ τις τελευταίες ώρες δεν λείπουν και οι αναφορές περί ολοκληρωτικής εξαφάνισής του. Παράλληλα, χρήστες ηλεκτρονικών υπολογιστών αναφέρουν, πως όταν επιχειρούν να ενσωματώσουν το σύμβολο του ευρώ στο κείμενό τους, πατώντας τον ανάλογο συνδυασμό πλήκτρων, αποτυγχάνουν, με ένα ερωτηματικό να το αντικαθιστά.

Άριστα πληροφορημένες πηγές του «Κουλουριού» συμπληρώνουν πως τις τελευταίες εβδομάδες, εξειδικευμένο επιστημονικό προσωπικό εργάζεται πυρετωδώς, έπειτα από εντολή της κυβέρνησης, με στόχο να δημιουργήσει πληκτρολόγια τα οποία θα φέρουν το σύμβολο της δραχμής. Μάλιστα, επιβεβαιώνουν πως έχουν ήδη παρουσιαστεί κάποια προσχέδια, με το τελικό σύμβολο να μην έχει ωστόσο επιλεχθεί ακόμα. Αποκλείουν κατηγορηματικά ωστόσο τη φημολογία πως τα νέα πληκτρολόγια θα φέρουν στο πλήκτρο «Ε» μια μίνι προσωπογραφία του Γιάνη Βαρουφάκη.

Το «Κουλούρι» παρακολουθεί στενά το ρεπορτάζ και θα επανέλθει με οτιδήποτε νεότερο, αναφέροντας ωστόσο πως στους υπολογιστές των κεντρικών του γραφείων έχουν ξεθωριάσει όλα τα σύμβολα του ευρώ στα πληκτρολόγια, από νωρίς το απόγευμα της Κυριακής.